**זמן שישי** היא תוכנית חדשות ואקטואליה ישראלית שמשודרת בימי שישי בערב. בעבר שודרה בערוץ עשר וכיום משודרת התוכנית בערוץ 13. מגישת התוכנית היא העיתונאית נטעלי שם טוב.

מתכונת ראשונה (2006–2009)
-------------------------

שידור התוכנית החל ב-5 במאי 2006 והיא הונחתה על ידי עפר שלח ורביב דרוקר במתכונת של מגזין חדשותי לסיכום השבוע מזווית אישית וביקורתית. בעקבות הצלחת התוכנית ונתוני מדרוג גבוהים יחסית עם ממוצע של 7.5% (לעומת 3.3% באותה משבצת שידור לפני כן), הוחלט בערוץ 2 למנות את יאיר לפיד למגיש התוכנית המתחרה "אולפן שישי".

בדצמבר 2008 הוחלט בערוץ 10 להעביר את המגישים (דרוקר ושלח) וצוות הכתבים לתוכנית תחקירים שבועית חדשה בשם "המקור". בעקבות כך התוכנית ירדה מהאוויר ב-10 באפריל 2009. הסיבה לשינוי הייתה רגולטורית, לערוץ היה צורך לעמוד במחויבות להפקת מקור (שאינה תוכנית חדשות), וברצון של ערוץ 10 לחזק את לוח השידורים באמצע השבוע.

עם ירידת התוכנית משידור, מבקר הטלוויזיה של עיתון "העיר", עומר שוברט, כינה אותה "תוכנית החדשות הטובה ביותר שנעשתה בישראל".

### רקע לעליית התוכנית

עם הקמת ערוץ 10, לערוץ לא היה מגזין סוף שבוע. בראשית דרכו של הערוץ, הגיש ניצן הורוביץ בימי שבת מהדורת חדשות קצרה בת חצי שעה לסיכום אירועי השבוע. לאחר מכן הנחה גדעון רייכר תוכנית לסיכום השבוע. לאחר שהתוכנית ירדה, ובעקבות הצלחתה של התוכנית "לונדון את קירשנבאום", החליטו ראשי הערוץ לתת לירון לונדון ולמוטי קירשנבאום להנחות את תוכנית סוף השבוע. בניגוד לתוכניתם הרגילה במהלך השבוע, התוכנית לא זכתה למדרוג גבוה, ולכן הוחלט להוריד את התוכנית מהמרקע לאחר מספר תוכניות בלבד. לאחר מכן מי שהנחה את תוכנית סוף השבוע היה רינו צרור, שהנחה את התוכנית "דין וחשבון". התוכנית לא הייתה במתכונת חדשותית. במקום זאת, בחר צרור לערוך כתבות שטח, המתמקדות בנקודות שונות של החברה הישראלית. התוכנית זכתה פעמיים בפרס של "תוכנית האקטואליה הטובה ביותר" בטקס "פרסי האקדמיה לטלוויזיה", בין השנים 2003–2004. לאחר ירידת התוכנית, ועם הצטרפותו של גלעד עדין לחדשות 10, החליטו בערוץ לעשות את מגזין סוף השבוע הראשון שלהם. התוכנית נקראה "האולפן המרכזי בשישי". עדין הנחה את התוכנית יחד עם רוני יובל, וכלל פאנל קבוע של פרשנים (עמנואל רוזן, דן מרגלית ושאר כתבי הערוץ). לאחר תקופה מסוימת הנחה עדין את התוכנית לבדו. עדין זכה לשבחים רבים, על הריאיון שקיים עם השרה יהודית נאות, שאיבדה את קולה עקב מחלת הסרטן. השרה דיברה בלחש, וזמן קצר לאחר הראיון נפטרה.

### מבנה המהדורה

התוכנית החלה ב-20:00, כאשר בפתיחת התוכנית הוצגו הכתבות שישודרו במהלך התוכנית. לאחר מבזק החדשות, הוצגו 4 כתבות, תחקירים וסיפורים, כאשר הכתבות הוגשו לאו דווקא על ידי כתבי החדשות, אלא על ידי כתבים שהכינו בדרך כלל סיפורים בעיקר עבור מגזין סוף השבוע (לדוגמה: בן שני, ישראל רוזנר ורוני קובן). בין הכתבות, הוצגה פינה בשם "החמישייה הפותחת", שבה הציגו 5 מכתבי הערוץ את דעתם בנושא שבחרו להתמקד בו באופן אישי, נושא שהיה בכותרות במהלך השבוע.
מעת לעת הוגשה כתבה בשם "שישי בדרכים", שבה דרוקר ושלח יצאו לשטח וליוו את המרואיין (בין היתר, אברהם בורג, עודד קטש). מדי פעם, הגיש כתב אורח כתבה על נושא בה הוא בחר להתמקד (לדוגמה: אסתי זקהיים, נתן זהבי, יואב קוטנר). בין הכתבות הגישו דרוקר ושלח פינה שנקראה "רשימת החיסול", בה הם בחרו להתמקד כל אחד ב-2 אישים, שאמרו או עשו מעשה, אשר קיבל כותרות שליליות במהלך השבוע. לאחר מכן הוגשה תחזית מזג האוויר, לרוב על ידי נעמה אייזנברוך.

מתכונת שנייה (2013–2015)
------------------------


| שנה | תאריך שידור מקוריישראלישראל |
| --- | --- |
| התוכנית הראשונה | התוכנית האחרונה |
| תאריך | מדרוג | תאריך | מדרוג |
| 2013 | 10 במאי 2013 | 4.8% | 27 בדצמבר 2013 | 5.2% |
| 2014 | 3 בינואר 2014 | 4.4% | 26 בדצמבר 2014 | 6.3% |
| 2015 | 2 בינואר 2015 | 6.7% | 11 בדצמבר 2015 | 6.3% |

התוכנית חזרה לאוויר ב-10 במאי 2013, יותר מ-4 שנים לאחר שירדה מהמסך. המהדורה החדשה אורכה מהקודמת, נכנסו יותר כתבות מגזין והוסיפו פינת דעות של כתבי חדשות 10 והמגישים על אירועי השבוע. התוכנית זכתה לנתוני מדורג נמוכים במיוחד, וירדה מהאוויר לאחר שנתיים בעקבות הצטרפותה של איילה חסון למערכת חדשות 10. התוכנית ירדה ב-11 בדצמבר 2015. ב-18 בדצמבר 2015 עלתה המהדורת "שישי" החדשה עם איילה חסון באופי שונה מהקודמות לפניה.

### רקע לעליית התוכנית

לאחר ירידת תוכנית "שישי" ב-2009 שודרו מספר תוכניות במשבצת שישי (חדשות שישי, השבוע עם ועוד) שזכו למדורג נמוך במיוחד. לאחר תקופה של 4 שנים, ערוץ 10 החליט לשבץ תוכנית קבועה ביום שישי. בערוץ החליטו להחזיר את התוכנית "שישי" עם שינוי ומנחים חדשים. עם חזרתה של טלי מורנו לערוץ 10 הוחלט לשבץ אותה ברצועת שישי עם אלון בן דוד.

### מבנה המהדורה

התוכנית החלה ב-19:57, כאשר החלו הכותרות של כתבות המגזין וכל כותרות היום. מיד אחרי הכותרות החל מבזק חדשות קצר עם כתבות על חדשות היום. מיד אחרי חדשות היום שודרו כתבות מגזין. בין הכתבות, הוצגה פינת דעה, בה הציגו כתבי חדשות 10 את דעותיהם על אירוע שבוע שבחרו. לבסוף שודרה תחזית מזג האוויר עם נעמה איזנברוך או דני רופ.

מתכונת שלישית (2015–2023)
-------------------------


| שנה | תאריך שידור מקוריישראלישראל |
| --- | --- |
| התוכנית הראשונה | התוכנית האחרונה |
| תאריך | מדרוג | תאריך | מדרוג |
| 2015 | 18 בדצמבר 2015 | 11.1% | 25 בדצמבר 2015 | 10.3% |
| 2016 | 1 בינואר 2016 | 9.3% | 30 בדצמבר 2016 | 8.5% |
| 2017 | 6 בינואר 2017 | 10% | 29 בדצמבר 2017 | 5.3% |
| 2018 | 5 בינואר 2018 | 7.3% | 28 בדצמבר 2018 | 5.4% |
| 2019 | 4 בינואר 2019 | 5.7% | 27 בדצמבר 2019 | 6.7% |
| 2020 | 3 בינואר 2020 | 6.9% | 25 בדצמבר 2020 | 6.8% |
| 2021 | 1 בינואר 2021 | 9.7% | 31 בדצמבר 2021 | 8.5% |
| 2022 | 7 בינואר 2022 | 8.5% |

לאחר הצטרפותה של אילה חסון לחדשות 10, הוחלט שהיא תגיש את מגזין סוף השבוע. ב-11 בדצמבר 2015 הגישו טלי מורנו ואלון בן דוד את "שישי" בפעם האחרונה. ב-18 בדצמבר 2015 עלתה מהדורת "שישי" החדשה עם איילה חסון באופי שונה מהקודמות לפניה. בתקופת הנחייתה של חסון, הייתה התוכנית מועמדת ארבע שנים רצופות (2016-2019) לפרס האקדמיה הישראלית לטלוויזיה בקטגוריית תוכנית אקטואליה, זאת בשל תחקירים וחשיפות שהובאו בה. בין היתר, כתבות מגזין של חסון בתכנית במהלך השנים על פרשיות פלילים ידועות הביאו גילויים חדשים בפרשות רצח כמו רצח אורון ירדן (ובה ראיון ראשון עם אמו וחשיפת הקלטות הסחיטה המקוריות), רצח מלה מלבסקי (עם תיעוד ראשוני מחדרי החקירות ושחזור הרצח וראיון עם מישל חדד, החוקר בתיק), רצח נאוה אלימלך (ובתוכה ראיון עם אמה של אלימלך ועם החשוד המרכזי ברצח), פרשת גיתית איזראלוב (ובה ראיון ראשון עם איזראלוב, שהורשעה ברצח בעלה), רצח תאיר ראדה (כולל ראיון בלעדי עם אולה קרבצ'נקו, ששמה נקשר בפרשה)

סמליל התוכנית עד 10 באפריל 2020
התוכנית שודרה עד 11 בינואר 2019 בערוץ עשר והחל מה-18 בינואר 2019 משודרת בערוץ 13. מאז עלייתה לאוויר ובמשך 5 שנים, שודרה התוכנית מאולפני "חדשות 13" בגבעתיים. ב-10 באפריל 2020 התוכנית שודרה באופן חד פעמי באולפני רשת ברמת החייל. החל מה-17 באפריל 2020 היא משודרת התוכנית מאולפני "חדשות 13" בקריית התקשורת נווה אילן.

### רקע לעליית התוכנית

לאחר חזרתה של תוכנית "שישי" שהניבה נתונים נמוכים במיוחד, הוחלט להעביר את התוכנית לאילה חסון שהצטרפה אז לחדשות 10. הצפייה בערוץ שאילה חסון תעלה את נתוני המדורג כמו שעשתה בערוץ הראשון שהנחתה את "יומן". המהדורה שונתה מבחינת אופי. הוסף סיכום שבועי בשעה 19:30, צירפו פרשנים חדשים (שחלקם לא עובדים גם בחדשות 10) ולצד חלק הפרשנים הישנים. הוספה פינה חדשה בסוף בשם "משהו קטן וטוב". האופי המגזיני של התוכנית שונה והתוכנית קיבלה יותר אופי מגזיני שבועי.

### מבנה המהדורה

התוכנית החלה ב-20:00, כאשר מתחילים הכותרות של כתבות המגזין וכל כותרות היום. מיד אחרי הכותרות מתחילות חדשות היום וכתבות עליהם. מיד אחרי חדשות היום משודרות כתבות מגזין שלאחר כל כתבה דנים הפרשנים על תוכנה. לבסוף משודרת תחזית מזג האוויר עם טל שמאי.

מתכונת שלישית (2023–היום)
-------------------------

בפברואר 2023 החליטה אילה חסון לעזוב את רשת 13 ולעבור לכאן 11. במקומה החלו להגיש את התוכנית מגישים מתחלפים. ב-31 במאי 2023 פורסם כי נטעלי שם טוב, תעבור מקשת 12 לרשת 13 ותחל להגיש את התוכנית. עם הצטרפותה של שם טוב לחדשות 13 שונה שם התוכנית ל"זמן שישי".

קישורים חיצוניים
----------------

* 

* אתר האינטרנט הרשמי של שישי
* שישי, ברשת החברתית פייסבוק

* "שישי", במיזם "אישים" לתיעוד היצירה הישראלית
* אתר למנויים בלבד מורן שריר, התקווה לאלטרנטיבה: תוכנית הטלוויזיה החשובה ביותר בישראל, באתר הארץ, 12 במאי 2013

הערות שוליים
------------

1. ↑  רוני קורן-דינר, "שישי" - מגזין סופשבוע חדש בערוץ 10 בהגשתם של רביב דרוקר ועופר שלח, באתר הארץ, 27 באפריל 2006
2. ↑  עכבר העיר, יאיר לפיד יגיש את אולפן שישי, באתר הארץ, 14 בנובמבר 2007  
יונתן כיתאין, ‏רביב דרוקר מול יאיר לפיד - ראש בראש; עם מי אתם?, באתר גלובס, 19 בנובמבר 2011
3. ↑  ענת קם‏, ערב חדש, באתר וואלה!‏, 9 בדצמבר 2008  
יעל גאוני, ‏עפר שלח ורביב דרוקר עוזבים את יום שישי: עוברים לשדר באמצע השבוע, באתר גלובס, 10 בדצמבר 2008
4. ↑  ניר קיפניס, ‏הישראבלוף של שלח ודרוקר, באתר גלובס, 18 במאי 2009
5. ↑  ענת ג'ורג'י, אופיר בר-זהר, לא שומר שישי, באתר הארץ, 8 באפריל 2009
6. ↑  עומר שוברט, העיר תל אביב, שלח ודרוקר: תכנית החדשות הטובה ביותר שנעשתה פה, באתר הארץ, 24 באפריל 2009
7. ↑  האמיצים והיפים, באתר גלובס, 27 באפריל 2006
8. ↑  אביבה קרול, ‏תוכניתו של רינו צרור "דין וחשבון" חוזרת לאוויר בערוץ 10, ובשיבוץ חדש - ימי ג` לאחר החדשות, באתר גלובס, 2 ביוני 2004
9. ↑  גואל פינטו, הזוכות הגדולות בפרסי האקדמיה לטלוויזיה - חברות הכבלים, באתר הארץ, 5 ביוני 2003
10. ↑  חגי חיטרון, הלא כלום כנורמה, באתר הארץ, 9 במאי 2004
11. ↑  אהוד אשרי, בניגוד לקונספציה, באתר הארץ, 22 באוגוסט 2004
12. ↑  יעל ולצר, ולחדשות בהרחבה, באתר הארץ, 12 בספטמבר 2007
13. ↑  גילי איזיקוביץ, רייטינג מאכזב למהדורת שישי החדשה של ערוץ 10, באתר הארץ, 12 במאי 2013
14. ↑  לי-אור אברבך, ‏אילה חסון עוברת מערוץ 1 לחדשות 10: תגיש את "שישי", באתר גלובס, 17 בנובמבר 2015
15. ↑  גילי איזיקוביץ, טלי מורנו תהיה ממגישי מהדורת שישי החדשה של ערוץ 10, באתר הארץ, 23 באפריל 2013
16. ↑  איתי שטרן, שידור הבכורה של מהדורת "שישי" בהגשת איילה חסון זכה לרייטינג גבוה, באתר הארץ, 19 בדצמבר 2015
17. ↑  אילה חסון, "שישי" 20.10.17: הטראומה של משפחת ירדן, באתר חדשות 13 (לשעבר ערוץ עשר), 20 באוקטובר 2017
18. ↑  אילה חסון, העוקץ המושלם שהפך לרצח: 32 שנים אחרי - חזרה לפרשת מלה מלבסקי, באתר חדשות 13 (לשעבר ערוץ עשר), 13 ביולי 2017
19. ↑  אילה חסון, "עסק מסובך": כיווני החקירה בתעלומת הרצח של נאוה אלימלך, באתר חדשות 13, 9 באוגוסט 2019
20. ↑  אילה חסון, אליבי כמעט מושלם: גילויים חדשים בפרשת "האלמנה הרוצחת", באתר חדשות 13, 26 בפברואר 2021  
אילה חסון, "אני לא מרגישה אשמה": האישה שהורשעה ברצח בעלה שוברת שתיקה, באתר חדשות 13, 5 במרץ 2021
21. ↑  "שישי" עם אילה חסון - 08.04.16, באתר חדשות 13 (לשעבר ערוץ עשר), 8 באפריל 2016
22. ↑  אילה חסון, "כל המדינה חשבה שאני רוצחת, אין לי קשר לזה": א"ק שוברת שתיקה, באתר חדשות 13, 26 במרץ 2021
23. ↑  יובל אלבשן, ‏א"ק מפרשת זדורוב נחשפה ולימדה את כולנו שיעור על ספק ואחריות עיתונאית, באתר גלובס, 30 במרץ 2021
24. ↑  יונתן כיתאין, ‏איילה חסון בערוץ 10 עקפה את קשת ורשת בערב שישי, באתר גלובס, 28 בינואר 2018
25. ↑  אילה חסון הודיעה: עוזבת את חדשות 13 ועוברת לתאגיד, באתר וואלה!‏, 26 בפברואר 2023